מנהאנט

מנהאנט (באנגלית: Manhunt, בתרגום חופשי לעברית: ציד אנשים) הוא משחק מחשב מסוג התגנבות שיצא בשנת 2003. המשחק פותח על ידי רוקסטאר נורת' ויצא לאור על ידי רוקסטאר גיימס. "מנהאנט" שוחרר לקונסולת הפלייסטיישן 2 ב-19 בנובמבר 2003 וב-20 אפריל 2004 למחשב האישי ולאקס בוקס. עלילת המשחק מתרחשת בעיר הבדיונית "קארסר סיטי", ועוסקת באסיר הנידון לעונש מוות, הנקרא ג'יימס ארל קאש. בתור קאש, השחקן חייב להשתתף במספר "סרטי סנאף", בהם הוא הורג באכזריות חברי כנופיות שנשלחו לצוד אותו.

המשחק זכה לביקורות חיוביות מקהל הגיימרים ומעריצי רוקסטאר, ששיבחו את הטון האפל של המשחק ואת האלימות שבו. עם זאת, הם כן נתנו ביקורת על מערכת הקרבות ועל עיצובי השלבים. בעקבות היותו משחק אלים במיוחד, המשחק נאסר למכירה בכמה מדינות ברחבי העולם. בשנת 2007 יצא משחק ההמשך, "מנהאנט 2".

"מנהאנט" יצא בגרסת משופרת לקונסולות הפלייסטיישן 3 והפלייסטיישן 4 בשנת 2013 ו-2016, בהתאמה.

 עלילה 
עלילת המשחק "מנהאנט" מתרחשת בעיר הבדיונית "קארסר סיטי", עיר מוכת פשע ושחיתות הממוקמת באזור "חגורת החלודה" בארצות הברית. ברחבי העיר מסתובבות מספר כנופיות אלימות שמטרתן היחידה היא להרוג את הדמות הראשית.

משחק זה חולק יקום משותף עם סדרת המשחקים Grand Theft Auto, הן הישנים והן החדשים. ישנם אזכורים רבים לעיר במשחקים אלה.

 משחקיות 
"מנהאנט" הוא משחק התגנבות המשוחק במצב גוף שלישי. המשחק בנוי מעשרים שלבים, בנוסף לארבעה שלבי בונוס אותם השחקן יכול למצוא. הדרך של השחקן לשרוד את השלבים היא על ידי הריגת חברי הכנופיות הצדות אותו, הן בעזרת ירי, או על ידי התגנבות. לאחר סיום שלב, השחקן מקבל דירוג של בין כוכב אחד לחמישה, תלוי כמה טוב הוא ביצע את השלב. אם השחקן מקבל מעל לשלושה כוכבים בשלבים מסוימים, נפתח לו תוכן חדש.

על מנת להוציא להורג אויבים, השחקן חייב להתגנב מאחוריהם בלי שיבחינו בו. על מנת לעשות זאת, יש בשלבים "נקודות אפלות"--אלה אזורים עם חושך בהם השחקן יכול להתחבא. האויבים אינם יכולים לראות את השחקן בזמן שהוא בחשיכה, אלא אם כן ראו אותו נכנס אליה.

במהלך המשחק, לשחקן יש את הבחירה באיזה כלי נשק להשתמש, כגון: שקיות פלסטיק, מחבטי בייסבול, לום ברזל, ומספר סכינים. אם השחקן ניזוק, הוא יכול לרפא את עצמו בעזרת משכחי כאבים.

 פיתוח 
רוקסטאר נורת' החלה לעבוד על "מנהאנט" עוד באמצע שנות ה-90, בעזרת מנוע המשחק RenderWare, בו החברה השתמשה עבור משחקי Grand Theft Auto הישנים.

המשחק הוכרז במאי 2003 בתערוכת E3, ותוכנן לצאת באוקטובר של אותה השנה, עם זאת, המשחק נדחה לחודש נובמבר. בחודש הראשון להשקה, נמכרו כ-75 אלף עותקים בארצות הברית; מספר קטן בהרבה משל "Grand Theft Auto III" והמשכו, "Grand Theft Auto: Vice City". המשחק שוחרר לאקס בוקס ולמחשב האישי באפריל 2004. בינואר 2008, המשחק יצא לסטים.

 מחלוקות 
זמן קצר לאחר יציאתו, "מנהאנט" הפך למשחק שנוי במחלוקת בעקבות רמת האלימות שבו. בשנת 2007, עובד לשעבר של רוקסטאר, ג'ף וויליאמס, חשף כי גם בקרב העובדים הייתה תחושה של אי נוחות בנוגע לרמת האלימות: "כמעט היה מרד בחברה בגלל המשחק הזה." הוא הסביר, "[המשחק] פשוט גרם לכולנו להרגיש נורא. הכל היה בגלל האלימות, וזו הייתה אלימות מציאותית. כולנו ידענו שאין דרך להצדיק את המשחק הזה. לא הייתה דרך להצדיק אותו. חצינו גבול."

 קשר לרצח 
בתאריך ה-28 בינואר 2004, המשחק היה מקושר לרצח של נער בן 14 בשם סטפן פקירה על ידי וורן לבלאן בן ה-17 במחוז לסטרשייר שבאנגליה. דיווחים ראשוניים בתקשורת טענו כי המשטרה מצאה עותק של "מנהאנט" בחדר השינה של לבלאן. ג'יזל ופטריק פקירה, הוריו של הקורבן, טענו כי המשחק השפיע על לבלאן וגרם לו לבצע את הרצח. החברה "איגוד מוציאי לאור של תוכנות בידור ופנאי"באנגלית: Entertainment and Leisure Software Publishers' Association (ELSPA) הביעו סמפטיה כלפי משפחת הקורבן, אך הצהירה כי אין שום קשר בין המשחק למקרה הרצח.

בעקבות המחלוקות סביב המשחק, הוא ירד מהמדפים בהרבה מקומות. בתגובה, רוקסטאר הגיבה רשמית כי המשחק מיועד למבוגרים בלבד וכי אין לה שום קשר לרצח.

 המשך 
משחק ההמשך, "מנהאנט 2", יצא לאור באוקטובר 2007, אם כי העלילה של משחק זה אינה קשורה כלל לזו של משחק הראשון.

קישורים חיצוניים



הערות שוליים

קטגוריה:משחקי וידאו משנת 2003
קטגוריה:משחקי Windows
קטגוריה:משחקי פלייסטיישן 2
קטגוריה:משחקי אקס בוקס
קטגוריה:מחלוקות הקשורות למשחקי וידאו
קטגוריה:משחקים דמויי GTA
קטגוריה:משחקי וידאו שפותחו בממלכה המאוחדת